google/wiki40b huggingface dataset:
Tarmo Teder

Tarmo Teder (sündinud 18. aprillil 1958 Kuressaares) on eesti prosaist, kirjandus- ja filmikriitik.
2005. aastal pälvis Teder Tuglase novelliauhinna (10 000 krooni) novelli "Viimase idealisti pildid" eest.
ERSP asutajaliige (20. august 1988).

Isiklikku

Huvid on male, jalgpall, kalapüük.
Pärnu Linnaorkester

Pärnu Linnaorkester (lühend: PLO) on aastal 1994 Pärnus asutatud orkester.
Aastast 1998 on PLO peadirigent Jüri Alperten.
Peale Pärnus esinemiste on PLO üles astunud ka nt Soomes, Ungaris. Aastal 2009 osales PLO Peterburis Peterhofi lossis toimunud Eesti Kultuuripäevadel.
Rein Raie

Elulugu

Rein Raie on tööliste poeg.
Lõpetas 1959 Tallinna 2. Keskkooli, 1965 Tartu Ülikooli arstiteaduskonna spordimeditsiini osakonna ja 1970 Moskvas Traumatoloogia-Ortopeedia Keskinstituudi aspirantuuri, meditsiinikandidaat (1970, samas); väitekiri "Восстановление опозиции большого пальца кисти", meditsiinidoktor (1982, Kaasani Riiklik Arstide Täiendusinstituut), väitekiri "Хирургическое лечение сколиоза у детеи и подростков". Oli 1965–1972 Tallinna Keskhaigla kirurg, 1972–1986 G. Turneri nim Leningradi Laste Ortopeedia Instituudis lülisamba patoloogia osakonna teaduslik juhendaja, 1986–1994 A. Seppo nim Traumatoloogia ja Ortopeedia Keskuse direktor, aastast 1989 professor. 1995–2000 Tallinna Keskhaigla traumatoloog-ortopeed ja Raie&Kask Ortopeedia OÜ juhatuse liige, aastast 2005 Ortopeedia Arstid OÜ-s. Arendanud lülisamba ortopeedilist kirurgiat. Läti Traumatoloogide-Ortopeedide Seltsi auliige. Rahvusvahelise ja Euroopa Traumatoloogide-Ortopeedide Föderatsiooni ja Seltsi Eesti delegaat.

Teadustöö

Uurimisvaldkonnad: lülisamba patoloogia ja käekirurgia, laste ortopeedia. U 120 teadustrükist, sh 2 monograafiat.
Kusihape

Kusihape on heterotsükliline ühend molekulivalemiga C₅H₄N₄O₃. Kusihappe soolasid nimetatakse uraatideks. Kusihape tekib ainevahetuses puriini nukleotiidide lagundamisel ja on uriini loomulik koostisosa. 
Vere suur kusihappe sisaldus ehk hüperuritseemia võib põhjustada podagrat ja on seotud mitmesuguste haigustega, näiteks diabeedi või neerukividega.
Toivo Kaunismäe

Toivo Kaunismäe (15. aprill 1946 Tallinn – 17. september 2007 Tallinn) oli eesti poksija.
Kaunismäe poksis aastatel 1960–1969 Tallinna Kalevis, tema treenerid olid Raimond Turja ja Evald Seepere. Ta pidas 118 kohtumist ja võitis neist 98.
Kaunismäe oli kergekaalus (kuni 60 kg) kahekordne Eesti NSV meister (1968 ja 1969).

Isiklikku

Toivo Kaunismäe isa oli poksija Ralf Kaunismäe ja vend on poksija Vello Kaunismäe.
Riasrannik

Riasrannik on rannikutüüp, mille puhul rannajoonde on lõikunud väikesed lehtrikujulised lahed, mis Biskaia lahe rannikul kannavad hispaania ja galeegi keeles nimetust ría. Need lahed on tekkinud jõeorgude üleujutusel kohtades, kus mäeahelikud paiknevad rannajoonega risti.
Riasrannik on iseloomulik muu hulgas Pürenee poolsaare loodeosale (Galicia), Suurbritannia saarele (Cornwalli poolsaar), Iirimaa saare edelarannikule ja Mustale merele (Krimm).
Emmaste vald (Emmaste kihelkond)

Emmaste vald (saksa keeles Emmast) oli vald Läänemaal Emmaste kihelkonnas. Vald eksisteeris 1866–1939.
Vallas oli 694 talundit ja need kasutasid 14 008 ha maad.
Vallas asus Emmaste asundus.
1893 liideti Emmaste vallaga Kassari valla koosseisus olnud Agape küla.
Arved Vain

Arved Vain (sündinud 29. oktoobril 1936 Tartumaal Avinurme vallas) on eesti akrobaat ja sporditeadlane. Ta on tegelenud muu hulgas müomeetriga.
Ta õpetab Tartu ülikoolis, aastast 2007 emeriitdotsent.
1985. aasta ujumise Euroopa meistrivõistlused

1985. aasta ujumise Euroopa meistrivõistlused toimusid Bulgaarias Sofias Cherveno zname ujumiskompleksis 4. kuni 11. augustini. Lisaks ujumisele olid kavas vettehüpped, kujundujumine  ja veepallivõistlused. Norras Oslos mängiti läbi aegade esimene naiste veepalli turniir Euroopa meistrivõistlustel. Turniir toimus 12. kuni –18. augustini.
Kuuendat korda järjest domineeris Ida-Saksamaa medalitabelis. 200 m rinnuliujmise võitnud bulgaarlane Tania Bogomilova suutis aga Saksa DV ujujate hegemoonia lõpetada, hoides ära idasakslaste kolmanda jäjestikuse kuldmedali võitmise sellel distantsil.
Coronelaps

Levila

Neid madusid võib roomamas kohata Brasiilias  Ceará, 
Espírito Santo, Minas Geraisi ja Rio de Janeiro osariigis.
Tiiger

Toitumine

Eelistatuimad saakloomad on pühvlid ja hirved, ent ta rahuldub ka ahvide, madude, konnade, kilpkonnade või termiitidega. Ta osav ka kala püüda. Mõnikord sööb tiiger okassigu, kui aga okas peaks käpa läbima, võib ta surra.

Paljunemine

Emasloom kasvatab 2–4 kutsikat kaks aastat. Selle aja jooksul ta uusi kutsikaid ei saa. Umbes pooled poegadest surevad enne täisealiseks saamist.

Eluviis

Väga palava ilmaga armastab ta end vees karastada – tiiger on hea ujuja. Öösel on tiiger väga hõivatud: ta peab vahetpidamata kontrollima oma valduse piire, märgistades neid korduvalt uriini ja väljaheidetega. Jahti peab ta samuti öösel. Tiigri päevad mööduvad puhates.
Dimitǎr Dimov

Dimitǎr Todorov Dimov (25. juuni 1909 Loveč – 1. aprill 1966 Bukarest) oli bulgaaria kirjanik.
Ta õppis aastast 1928 Sofia Ülikooli veterinaarmeditsiini teaduskonnas, mille lõpetas aastal 1934. Ta on töötanud nii veterinaararstina kui ka veterinaariaõppejõuna.
Tema esikromaan on "Leitnant Benz" (1938), mis kujutab meisterlikult keerukaid konfliktsituatsioone ja erakordseid karaktereid. "Taunitud hinged" (1945) on psühholoogiline romaan. Romaan "Tubakas" (1951) annab ülevaate Bulgaaria oludest 1930ndatest kuni Teise maailmasõja lõpuni; romaani tõlkis Paul Viires eesti keelde ja see ilmus kahes osas (aastatel 1968 ja 1969 sarjas "XX sajandi raamat").

Isiklikku

Tema tütar Teodora Dimova (sündinud 1960) on samuti kirjanik.
Leedu jalgpallikoondis

Lähiajalugu

1990ndatel olid Leedu jalgpallikoondise tulemused oma kvalifikatsioonigruppides head, Euro 96 jäädi grupis kolmandaks, ning sama koht võideldi välja MM 1998 grupis. Euro 2004 kvalifikatsiooni grupis suudeti samuti head mängu näidata: viiki mängiti Saksamaaga ja kodus võideti Šotimaad, siiski rikkus Leedu võimalused edasipääsuks 1:0 kaotus Šotimaale viimases valikmängus. 
Leedu mängis viiki maailmameistri Itaaliaga 1:1 Napolis, seda veel Euro 2008 kvalifikatsiooni mängude käigus.
6. septembril 2008 alistas Leedu Rumeenia 3:0 MM 2010 valikmängus. Võitu peeti ajalooliseks võiduks. Sellele järgnes ka teine õnnestunud etteaste: 2:0 võit Austria üle.
Vladislav Surkov

Isiklikku

Surkovi ema (Zinaida Surkova) on venelanna, isa (Aslambek Dudajev) tšetšeen. Isa jättis pere maha 1969. aastal. Surkovi (endise?) naise õde on abielus Anatoli Tšubaisiga.
Olev Tapupere

Olev Tapupere (22. aprill 1930 Tallinn – 2. veebruar 2018 Tallinn) oli Tallinna Tehnikaülikooli kauaaegne õppejõud ja energeetikateaduskonna dekaan aastatel 1974–1991.

Teadustöö

Teadustöö põhisuunaks oli kõrgepingetehnika (isolatsiooni lahenduskarakteristikud). Avaldanud 55 publikatsiooni, juhendanud diplomi- ja magistritöid. Tegelenud ka standardimise ja elektroenergeetikaalase terminoloogia korrastamisega.

Harrastused ja huvialad

Sport, eriti suusatamine ja korvpall (oli TTÜ korvpallimeeskonna “Kapa” aktiivne liige).
Ruxanda Glavan

Ruxanda Glavan (sündinud 5. aprillil 1980 Chișinăus) on Moldova (nais)poliitik (Moldova Demokraatlik Partei). Ta on 30. juulist 2015 Moldova tervishoiuminister.
Aastatel 1997–2003 õppis ta Nicolae Testemiţanu nimelises Riiklikus Meditsiini- ja Farmaatsiainstituudi, mille lõpetas üldarsti kvalifikatsiooniga. Seejärel õppis ta aastatel 2003–2005 Grenoble Graduate School of Business'is, kus ta omandas magistrikraadi ärijuhtimises (MBA).
Aastatel 2006–2013 oli ta direktoriks firmas, mis tegeles kosmeetika, meditsiinitehnika ja mitmesuguste farmaatsiaproduktide maaletoomisega.
Aastatel 2013–2015 oli ta Moldova töö, perekonna ja sotsiaalkaitse aseminister, 18. veebruarist 2015 kuni 30. juulini 2015 oli ta Moldova töö, perekonna ja sotsiaalkaitse minister. 30. juulist 2015 Moldova on ta tervishoiuminister.

Isiklikku

Ta on abielus, tema abikaasa Aureliu Cincilei on Moldova Panga asepresident. Ta valdab lisaks rumeenia keelele veel vene, inglise, prantsuse ja hispaania keelt.
Viktor Meister

Viktor Meister (18. oktoober 1925 Pirgu küla, Juuru vald – 4. august 2018 Põltsamaa) oli eesti agronoom ja majandijuht.

Elulugu

Õppis Juuru ja Härgla algkoolis. Lõpetas 1946. aastal Vana-Vigala Põllutöö Kooli, 1947 Vana-Võidu Tehniliste Kultuuride Tehnikumi ja aastal 1966 Eesti Põllumajanduse Akadeemia agronoomina.
Töötas Habaja sovhoosi agronoomina 1948–1951, Põdra sovhoosi direktorina 1951–1961, Adavere Näidissovhoosi direktor 1961–1980, V.I. Lenini nim. Adavere Näidissovhoosi direktor 1980–1986 ja majandusjuhataja 1986–1990.
Aastatel 1962–1966 oli ta NSV Liidu Ülemnõukogu liige. EKP Keskkomitee ja Eesti NSV Ülemnõukogu Eelarvekomisjoni liige.
Rahvarinde eestvedajaid Jõgevamaal laulva revolutsiooni ajal.
Andreas Rosenberg

Andreas Rosenberg (sündinud 3. novembril 1924 Tartus) on Eesti biofüüsik ja -keemik.

Elulugu

Andreas Rosenberg on juristi poeg.
Lõpetas 1945 Sigtuna Eesti Keskkooli ja 1951 Lundi Ülikooli keemia erialal; fil. lic. (1956, Uppsala Ülikool), Ph.D. (1960, Uppsala Ülikool), väitekiri "The Role of Metal Ions in the Catalytic Action of Peptidases". Täiendas end 1961–63 USA-s Minnesota Ülikoolis. Oli 1963–64 Uppsala Ülikooli biokeemiainstituudi dotsent, 1964–66 Minneapolises Minnesota Ülikooli assistent. prof., 1966–72 assoc. prof., 1974–2000 biokeemia ja biofüüsika professor, aastast 2000 emeriitprofessor.

Teadustöö

Uurimisvaldkond: valkainete füüsikaline keemia; biokeemiliste protsesside molekulaarsed mudelid, immunoteraapia, allergia laboratoorne diagnostika, optiliste meetodite kasutamine biokeemias. American Chemical Society, Biophysical Society, American Society of Biological Chemists ja American Society for Cell Kinetics'i liige. 155 teadustrükist.
Templin

Ajalugu

Templini on mainitud esmakordselt 1270. aastal.
Templinis on üles kasvanud liidukantsler Angela Merkel.
The World's Drinks And How To Mix Them

"The World's Drinks And How To Mix Them" ('Maailma joogid ja kuidas neid segada') on kokteilikäsiraamat, mille kirjutas William Boothby. Raamat ilmus esimest korda 1900. aastal. Parandatud trükid ilmusid 1908., 1930. ja 1934. aastal. Kirjastas Palace Hotel San Franciscos, kus Boothby töötas. 1908. aasta väljaandes kirjeldatakse seda kui "usaldusväärset allikat", mille on välja töötanud "vilunud miksoloog". Raamatus avaldati esimene retsept sazeraci tegemiseks ning ühed varajaseimad retseptid kuiva martiini ja Bronxi kokteili jaoks.
Nikolaus von Falkenhorst

Sõjaväeline karjäär

1907. aastal liitus ta Saksa keisririigi armeega. 1911. aastal muutis ta oma perekonnanime Jastrzembskist Falkenhorstiks. I maailmasõja ajal oli ta ohvitser ning pärast sõda jätkas tööd ohvitserina ja töötas ka Saksamaa kaitseministeeriumis.
Falkenhorst ülendati 1. oktoobril 1932 koloneliks ja aastatel 1933–1935 töötas ta sõjaväeatašeena Saksamaa saatkondades Tšehhoslovakkias, Jugoslaavias ja Rumeenias. 1. juulil 1935 ülendati ta kindralmajoriks ja 3. armee juhiks. 1937. aastal ülendati ta kindralleitnandiks ja 1939. aastal pärast invasiooni Poolasse sai temast General der Infanterie.
20. veebruaril 1940 informeeris Hitler Falkenhorsti, et temast saab Norra invasiooni juhataja, ning käskis tal sama päeva õhtuks esitada invasiooni põhiplaani. Falkenhorstil oli plaani väljamõtlemiseks aega vähe ja seetõttu ostis ta raamatupoest Norra turismiinfo raamatu ja kasutades seal olnud plaane, mõtles ta plaani sama päeva õhtuks välja.
Hoolimata sellest, et Kriegsmarine sai raskeid kaotusi, oli rünnak edukas. Liitlased üritasid sakslaste vastu võidelnud Norra kaitseväge toetada, aga Falkenhorsti väed sundisid Norra kaitseväe alistuma ja liitlasväed lahkusid riigist.
Invasiooni järel juhtis Falkenhorst Norras baseeruvaid vägesid. Kontrastiks tsiviilvalitsusele üritas Falkenhorst norralastega sõbralikult läbi saada ning käskis oma meestel kohalikke austusega kohelda. Ühe legendi järgi kurtis üks norralanna, et Saksa sõdur oli temalt moosi varastanud. Järgmisel hommikul olevat norralanna kutsutud süüdlase mahalaskmist vaatama.
1942. aastal mõtles Falkenhorst välja plaani Rootsi vallutamiseks, kui seda peaks tarvis minema. Plaani kohaselt oleks Rootsi vallutamiseks vaja läinud 10 diviisi ning Rootsi oleks plaanide kohaselt vallutatud kümne päevaga.
Falkenhorst vallandati Norra garnisoni ülema kohalt, kui ta läks vastuollu Norra Reichskommissari Josef Terboveniga. Kuni sõja lõpuni ei antud talle enam ühtegi üksust juhtida.

Sõjakuriteod

Pärast sõda anti Falkenhorst sõjakuritegude eest Briti-Norra ühise tribunali alla. Nimelt oli Falkenhorst andnud käsu sabotöörid spioonidena maha lasta. Falkenhorst mõisteti selle eest surma, aga hiljem anti talle armu ja surmanuhtlus muudeti 20-aastaseks vangistuseks.

Surm

Falkenhorst vabanes vanglast 23. juulil 1953 kehva tervise tõttu ja asus elama Holzmindenisse. 1968. aastal sai ta infarkti ja 18. juulil suri.
Pinzón

Pinzón on asustamata saar Vaikses ookeanis, üks Galápagose saartest. 
Saare pindala on 18 ruutkilomeetrit. Saar on künklik, kõrgus kuni 458 meetrit. Kuulub Ecuadorile.
Raivo Sepp

Raivo Sepp (sündinud 7. juunil 1964 Saaremaal) on Eesti jurist, endine riigi peaprokurör.
Raivo Sepp lõpetas keskkooli Kuressaares.
Raivo Sepp alustas 1989. aastal Tartu maakonna prokuratuuris ühiskondliku abi ametikohal. 1990. aastast stažeeris Jõgevamaa prokuratuuris. 1991. aastal lõpetas ta õpingud Tartu Ülikooli õigusteaduskonnas. Aastatel 1990–1992 oli ta Võrumaa prokuratuuis uurija ning vanemuurija ametikohal. 1992–1994 oli ta Võru uurimisbüroo direktor. 1994–1997 oli Raivo Sepp Viljandi politseiprefektuuri politseiprefekt. Aastatel 1997–1998 töötas ta Politseiametis politseipeadirektori asetäitjana. Vabariigi Valitsus nimetas 26. mail 1998 Raivo Sepa riigi peaprokuröriks viieks aastaks alates 27. maist 1998 kuni 27. maini 2003. Pärast seda on ta töötanud riigiprokuratuuris ning alates 2004. aastast töötab ta Hollandis Haagis Eurojustis.
2006. aastal kandideeris ta Maksu- ja Tolliameti peadirektoriks, kuid taandus lõppvoorus Enriko Aava ees.
Gilgameš

Gilgameš (sumeri Bilgames) oli Sumeri poolmüütiline valitseja, kes on Gilgameši eepose nimikangelane. Gilgameši eepos pandi kirja Babüloonia riigis ja akadi keeles, mistõttu kangelase akkadikeelne nimekuju on sumerikeelsest tunduvalt enam levinud.
Gilgameši elust on teada vähe, kuid Sumeri kuningate loendi järgi oli ta Uruki linna valitseja, Lugalbanda poeg, kes sattus vastuollu Kiši valitseja Akkaga. Kuna Akka isa En-Mebaragesi oli kahtlemata ajalooline tegelane, kes valitses 27. sajandil eKr, on suhteliselt tõenäoline, et ka Gilgameš ja Akka olid reaalsed ajaloolised isikud. Nendevaheline konflikt on esitatud küllaltki realistlikus lühieeposes "Gilgameš ja Akka", kus Gilgameš oma linna Kiši võimu alt vabastab. Hiljem kujunes Gilgamešist sumerite ja babüloonlaste müütiline kangelane, kelle seiklustest räägitakse mitmes eeposes ja müüdis.
Gustav Carlhjelm

Gustav Carlhjelm (rootsi Gustav Gustavsson Carlholm, pärast aadeldamist Carlhjelm; 12. detsember 1657 Karlstad – 12. detsember 1692 Tartu) oli Liivimaa ühiskonnategelane.
Aastatel 1691–1692 oli ta Academia Gustavo-Carolina (Tartu ülikool) rektor.
8. juulil 1690 abiellus ta Sara Törnega (24. mai 1676 Stockholm –1701).
Eugen Friedrich Reinhold Jannsen

Eugen Friedrich Reinhold Jannsen (10. oktoober 1853 Pärnu – 14. september 1930 Tartu) oli eesti rahvusliku liikumise tegelane ja arst, Johann Voldemar Jannseni poeg.
Jannsen õppis Tartus algkoolis ja gümnaasiumis aastatel 1866–1873. Seejärel õppis Tartu Ülikoolis aastatel 1874–1881 arstiteadust. Selle lõpetamise järel töötas aasta Kroonlinnas.
Jannsen tegutses aastatel 1884–1892 Tartus silmaarsti ja tsensorina. Ta kuulus Eesti Üliõpilaste Seltsi, oli tegev ka "Vanemuise" seltsis ning Eesti Kirjameeste Seltsis. Aastatel 1892–1904 töötas ta Tartus sõjaväearstina, osales Vene-Jaapani sõjas, teenis mitmel pool Venemaal, kuni läks aastal 1913 pensionile. Vabadussõja oli Tallinna Sõjaväe Keskhaigemaja silmajaoskonna juhataja, sisustas selle oma riistadega. Lahkus teenistusest aastal 1921, elas seejärel Tartus.
Peet Kask

Peet Kask (sündinud 21. veebruaril 1948) on eesti füüsik, politoloog ja poliitik.
Lõpetas Tartu Riikliku Ülikooli füüsika erialal 1971. Kaitses väitekirja 1975. Õppis politoloogiat Columbia Ülikoolis 1993–1994.
Töötas Keemilise ja Bioloogilise Füüsika Instituudis selle loomisest kuni aastani 1990.
Tema uurimisvaldkond on ühe molekuli tundlikkusega fluorestsentsipõhised detekteerimismeetodid. Ta on üks suurima patentide arvuga teadlasi Eestis.
Paljud uurimistulemused leidsid rakendust Saksa ettevõtte Evotech-Technologies toodetes. 2006. aasta lõpus ostis USA ettevõte PerkinElmer, mille tooteportfelli kuulusid NSV Liidu ja USA vahelise külma sõja aegsed CIA spioonisatelliidid ning kosmoseteleskoobi Hubble peegel, Saksa omanikelt firma Evotech-Technologiesi täies mahus ära. Kaubamärk "Evotec-Technologies" jäi Saksa omanikele, kuid intellektuaalomand, kaasa arvatud patendid, liikusid PerkinElmeri valdusse. Omanikevahetuse üleminekuperioodi lõpp oli 2007. aasta detsember. PerkinElmer omandas firmat Evotech-Technologies ostes peamiselt kaks tooteportfelli: konfokaalmikroskoopiaga seotud riistvara ning konfokaalmikroskoopidega saadud piltide analüüsitarkvara. Analüüsitarkvara peamine projekt kandis nime Acapella.

Poliitiline tegevus

Ta kirjutas alla 40 kirjale.
Ta oli Eesti Kongressi ja Eesti Vabariigi ülemnõukogu liige 1990–1992 ning Põhiseaduse Assamblee liige 1991–1992. Ta oli üks Rahvarinde ideolooge, samuti Rein Taagepera kampaaniajuht presidendivalimistel 1992. aastal.

Liikmesus

Ta oli Wellesto liige.
Manny Pacquiao

Emmanuel Dapidran Pacquiao (sündinud 17. detsembril 1978 Kibawes) on Filipiinide poksija.
Ta on ainus, kes on võitnud maailmameistrivõistlused kaheksas erinevas kaaluklassis. Tema arvel on 57 võitu, kuus kaotust ja kaks viiki.
Ta on tegelenud ka korvpalli ja näitlemisega.
2010. aastast on ta Filipiinide Kongressi liige.
2008. aasta suveolümpiamängude avatseremoonial oli ta Filipiinide lipukandja.
Kinnine ninahääldus

Kinnine ninahääldus ehk rhinophonia clausa on rinolaalia vorm, mida iseloomustab ninaresonantsi vähesus ning õhuvoolu ninast läbi pääsemise raskused. Kõnes kaotavad täishäälikud oma loomuliku kõla ning nasaalid asenduvad sulghäälikute või indiferentsete häälikutega. Mõjutatud on ka intonatsioon ja kõne selgus.
Kui põhjused on orgaanilised, on probleem võimalik lahendada kirurgilise sekkumisega. Kui põhjused on funktsionaalsed, tuleb pöörduda logopeedi poole.
Mõniste vald

Külad

Mõniste vallas oli 17 küla: Hürova, Hüti, Kallaste, Karisöödi, Koemetsa, Kuutsi, Mõniste, Parmupalu, Peebu, Sakurgi, Saru, Singa, Tiitsa, Tundu, Tursa, Vastse-Roosa ja Villike küla.
Polüfüleetiline rühm

Polüfüleetiline rühm on (kladistikas kasutatava määratluse järgi)  organismide rühm, mille hulka ei kuulu nende viimane ühine eellane. Kladistika seisukohalt on polüfüleetilised rühmad kunstlikud, nende selgudes rühm klassifitseeritakse ümber. Polüfüleetilised rühmad on näiteks lendavad selgroogsed ja vetikad.
Polüfüleetiliseks võib nimetada ka rühma, mis on moodustunud mitme eellasrühma liitumisel (näiteks hübridiseerumise või sümbiogeneesi teel).

Selgitus

Näiteks püsisoojased ("soojaverelised") loomad on polüfüleetiline rühm, sest see omadus on nii lindudel kui ka imetajatel, kuid nende viimane ühine eellane oli kõigusoojane ("külmavereline").
Nikolai Alumäe

Nikolai Alumäe (12. september 1915 – 27. märts 1992) oli Eesti küberneetika- ja tehnikateadlane, tehnikateaduste doktor ja Teaduste Akadeemia liige.

Haridus- ja teadustee

Lõpetas TPI 1941. aastal, tehnikadoktoriks väitles 1951. 
Ta oli esimese Eestis ehitatud elektronarvuti loomise initsiaator. See oli Moskva Arvutustehnika Uurimisinstituudi projekteeritud elektronarvuti mudel M-3, mida ehitati ENSV Teaduste Akadeemia Küberneetika Instituudi jaoks tehase RET abiga aastatel 1958–1960. Töögruppi juhtis Arnold Reitsakas ja sellesse kuulusid Harri Mägi jt.  
Töötas Küberneetika Instituudi direktorina 1960–1969.  
Oli ENSV Teaduste Akadeemia asepresident 1964–1977.  
Küberneetika Instituudi mehaanika sektori vanemteadur-konsultandina töötas 1977–1987. 
Aastast 1987 oli ta Eesti Teaduste Akadeemia presiidiumi nõunik.
Nõukogude Eesti preemia laureaat 1970.

Isiklikku

Vend Vladimir Alumäe oli Eesti viiuldaja ja professor.
Sissel Kyrkjebø

Sissel Kyrkjebø (lavanimi Sissel; sündinud 24. juunil 1969 Bergenis Norras) on norra lauljatar. Ta sai laiemalt tuntuks 1994. aasta taliolümpiamängudel Lillehammeris olümpiahümni esitamisega, kus ta laulis koos duettidega, kuhu kuulusid Plácido Domingo, Charles Aznavour, Warren G, Josh Groban ja ansambel The Chieftains, ning filmi "Titanic" soundtrackis osalemisel.
Sissel on laulnud väga erinevas stiilis muusikat – klassikast popmuusikani. Tema osalus "Titanicu" soundtrackis tõi kaasa tiheda koostöö Iiri lauljatari Enya ja inglise lauljatari Sarah Brightmaniga.
Kui mitte arvestada soundtracke ja albumeid, kus ta on esinenud teistega koostöös, vaid ainult ta sooloalbumeid, siis on ta plaate ostetud üle 9 miljoni, millest enamik Norras, kus elab ligikaudu 4,5 miljonit inimest.
Edu (ajaleht, 1906)

Edu : Kõige Eesti avalik keelekandja" oli huumori ja satiiri ajaleht, mis ilmus 1906. aastal Tallinnas. Toimetajaks oli Juhan Lilienbach. 
Ajalehte trükiti M. Schifferi trükikojas 3000 eksemplari.
Varaikeelne Vikipeedia

Varaikeelne Vikipeedia (varai keeles Waray Wikipedia) on Vikipeedia varaikeelne versioon, mis loodi 2005. aastal (varai keel on üks keeltest, mida räägitakse Filipiinidel).
Aastatel 2005–2013 arendasid varaikeelset Vikipeediat üksikud entusiastid. Alles 2013. aastal toimus esimene vikikohtumine. Samal aastal hakati artiklite loomiseks botte kasutama.
Seisuga 17. august 2019 on varaikeelne Vikipeedia artiklite arvult 11. kohal. Artikleid on loodud enam kui 1,26 miljonit, kuid keeleversiooni arengutaset iseloomustav parameeter "sügavus" on ülimalt madal: 3,5 (näiteks eestikeelses versioonis on see 24 ja ingliskeelses koguni 954). 90% artiklitest on bottide loodud (peamiselt Lsjboti tehtud). 
Administaatoreid on kolm inimest, aktiivseid kaastöölisi 76.
Lohu allikad

Lohu allikad (ka: Pontiaki allikad) on allikad Rapla maakonnas Kohila vallas Keila jõest vasakul, kust Loone linnamägi jääb 0,6 km kagusse.
Kenni mõis

Kenni mõis oli suvemõis Lätis Jēkabpilsis aadressil Dambju iela 19. Läti keeles Kena muiža.
Kenni mõisa rajasid 19. sajandil juba olemasoleva pargi juurde Jēkabpilsi ärimehed Kennid, neile kuulus linnas liköörivabrik. Uusgooti stiilis peahoone juurde rajati ka paar kõrvalhoonet – tall, laut, ait. Praegu kuuluvad mõisa hooned Jēkabpilsi kaubanduskoolile. 
Kenni park pärineb 18. sajandist. Pargi pindala on 4,1 hektarit, seda ehivad tiigid ja neid ületavad sillad.
Gallatini maakond (Montana)

Gallatini maakond (Gallatin County) on maakond USA-s Montana osariigis. Geograafilised koordinaadid on 45°56' N, 111°17' W.
Maakonna halduskeskus ja suurim linn on Bozeman.
Maakonna pindala on 6817 km², millest 67 km² moodustab veepindala.
Elanike arv oli 2010. aasta rahvaloenduse järgi 89 513. Aastal 2000 oli elanike arv 67 831.

Ajalugu

Gallatini maakond moodustati 1864. aastal. Maakond sai nime USA riigikassa sekräteri Albert Gallatini järgi.
Joonas

Joonas on eesti- ja soomepärane mehenimi.
1. jaanuari 2018 seisuga oli Eestis eesnimi Joonas 910 mehel. Joonas on Eestis levikult 181. mehenimi.
Kõige levinum oli eesnimi Joonas vanuserühmas 10–14, kus neid oli 10 000 elaniku kohta 18,69 ning Rapla maakonnas, kus neid oli 10 000 elaniku kohta 11,25. Joonas oli keskmiselt 18 aasta vanune (mediaanvanus oli 17).